ـ په قفس کې به یې خامخا یوشي هم وي ؟ ـ څه به وې ، دهغه اوسپیو یارانه ده۔ اوس به یې ګورې چې یو دوه خوبه په کې چونګیږي۔ ما زر ځواب ورکړ : ـ نه ، نه داځل یې د سپیو څه ونه ویل۔ یو، یونیم ساعت وروسته دماما مشرزوی په امریکایي کاوبای کې خرامان خرامان را ښکاره شوه ، موږ ټول ور وړاندې شو، هڅه مو کوله چې په غیږ روغبړ ورسره وکړو، خوده یوازې دسرپه ښورولو موږ ټولو ته دهرکلي ځواب راکاوه ، سردارخان اکا غوښتل چې غیږه ورکړي اوټینګ یې په غیږ کې ونیسي ، زر یی په لوړآواز غږ پرې وکړ : ـ اکا رانږدي کیږې به نه۔ ځان در ونیسه۔ تاسې خبر نه یاست چې کرونا مرض راغلی۔ اکا دده په خبره پوه نه شو ، سخته غوسه ورغله : ـ۔ زویه موږ دې مړی ژاړو او ته مو په خوله خاندې۔ همداسې یې په قهراوغونګ غونګ سره موږ پریښودو او دماما امریکایی زوی۔ موږ ټولو په ګډه دماما د زوی پیټی له پټۍ راواخیست ، لوی قفس هم په کې و، خو داسې نه ښکاریده چې دا به قفس وي ، ځکه چې هغه یې په توره پرده کې ښه نغښتی و۔ ځکه خو شریف الله خان له ما پوښتنه وکړه : ـ تاخو ویل چې قفس ورسره دي